Συστήνει την ομάδα συντονισμού για την ενεργειακή φτώχεια και τους ευάλωτους καταναλωτές ως την κύρια πλατφόρμα για την Ευρωπαϊκή Επιτροπή και τα κράτη μέλη της Ευρωπαϊκής Ένωσης (ΕΕ) με στόχο την ανταλλαγή πληροφοριών και βέλτιστων πρακτικών σχετικά με το ζήτημα της ενεργειακής φτώχειας, τον συντονισμό της νομοθεσίας της ΕΕ και τη συνδρομή στον σχεδιασμό προγραμμάτων και πρωτοβουλιών πολιτικής στο πλαίσιο: της οικονομικά προσιτής ενέργειας· των μέτρων για στοχευμένες ανακαινίσεις και ενεργειακή απόδοση· και των καθεστώτων χρηματοδότησης σε εθνικό επίπεδο. Η πρόσβαση σε ενεργειακές υπηρεσίες είναι σημαντική για την κοινωνική ένταξη. Ο ευρωπαϊκός πυλώνας κοινωνικών δικαιωμάτων του 2017, περιλαμβάνει την ενέργεια μεταξύ των βασικών υπηρεσιών στις οποίες όλοι έχουν δικαίωμα πρόσβασης. Για την αντιμετώπιση του ζητήματος της ενεργειακής φτώχειας και όσων πλήττονται από αυτήν, συμπεριλαμβανομένων των ευάλωτων καταναλωτών και των οικονομικά αδύναμων νοικοκυριών, η ομάδα συντονισμού: ανταλλάσσει πληροφορίες σχετικά με μέτρα στήριξης και ενίσχυσης όσων πλήττονται· εξετάζει το ζήτημα της οικονομικά προσιτής ενέργειας σε εθνικό, περιφερειακό και τοπικό επίπεδο, αλλά και στο πλαίσιο της μετάβασης σε καθαρές μορφές ενέργειας· διεξάγει συζητήσεις για συγκεκριμένα ζητήματα με στόχο να προσδιορίσει κατάλληλες δράσεις και συντονισμένες λύσεις σύμφωνα με το δίκαιο της ΕΕ· αντιμετωπίζει και παρακολουθεί την πρόοδο όσον αφορά τα γενεσιουργά αίτια και τις λύσεις, συμπεριλαμβανομένης της σχετικής κοινωνικοοικονομικής ανάλυσης και επανεξετάζει τις εκθέσεις που συντάσσονται από τον συμβουλευτικό κόμβο για την ενεργειακή φτώχεια και την Επιτροπή· αποσκοπεί στην αναβάθμιση της ποιότητας και του εύρους των δεδομένων και στατιστικών δεικτών, προκειμένου η δράση να βασίζεται σε τεκμηριωμένη και επικαιροποιημένη αντίληψη των επίμαχων ζητημάτων, σε συνεργασία με την Επιτροπή Κοινωνικής Προστασίας και την Eurostat· ενθαρρύνει την ανταλλαγή πληροφοριών, τη συντονισμένη δράση και τα μέτρα πρόληψης σε περίπτωση έκτακτης ανάγκης εντός της ΕΕ. Σύνθεση, εξωτερικοί εμπειρογνώμονες και παρατηρητές Κάθε κράτος μέλος ορίζει όχι περισσότερους από δύο εμπειρογνώμονες ως εκπροσώπους και δύο αναπληρωτές. Η Επιτροπή δύναται: να αρνηθεί τον διορισμό εκπροσώπων εάν θεωρεί ότι δεν κατέχουν επαρκή εμπειρογνωσία για να εκτελέσουν τα καθήκοντά τους· να προσκαλέσει εξωτερικούς εμπειρογνώμονες με συγκεκριμένη σχετική εμπειρογνωσία, προκειμένου να συμμετέχουν σε ad hoc βάση· να χορηγεί καθεστώς παρατηρητή σε άτομα, οργανισμούς και δημόσιους φορείς, όπως οργανώσεις καταναλωτών, οργανώσεις κοινωνικών εταίρων και εκπρόσωπους της κοινωνίας των πολιτών, που μπορούν να συμμετέχουν στις συζητήσεις αλλά δεν μπορούν να ψηφίσουν· να συγκροτεί υποομάδες για την εξέταση ειδικών ζητημάτων. Οι συμμετέχοντες στην ομάδα συντονισμού και σε υποομάδες δεν πληρώνονται. Η Επιτροπή τους αποζημιώνει για τα οδοιπορικά και τα έξοδα διαμονής.